**ОТЧЕТЕН ДОКЛАД**

**за дейността на ДЕО в периода**

**май, 2018- 1.05. 2019г.**

Уважаеми колеги,

Както всяка година, така и през уч. 2018/2019г. усилията ни бяха насочени в двете основни направления от дейността на департамента: обучението на чуждестранните студенти и курсисти, както и обучението в курсовете за българи. Ето защо днес ще направя анализ на състоянието в тези две основни направления за последната година.

 **I. УЧЕБНА ДЕЙНОСТ**

 **Чуждестранни студенти**

За уч. 2018/2019г. в ДЕО се обучават 103 чуждестранни студенти и курсисти. За съжаление, общият брой на чуждестранните студенти в ДЕО е намалял в сравнение с предходната учебна година- 136. В момента те са разпределени по следния начин:

* Турция- 41
* Гърция- 18
* Китай - 10
* Нигерия- 7
* Ирак, Саудитска Арабия- по 3
* По 1 или 2 от Корея, Кипър, Египет, Армения, Тунис и др.

За уч. 2018/2019г. в индивидуално обучение или в т.нар. малки групи до 1.05.2019г. са участвали 165 души / колкото предишната учебна година/. В МШБЕК са се обучавали 92 души. Проведени са 13 присъствени изпита за ниво на владеене на български език. Радващо е, че се увеличава интересът към изпитите за гражданство-32.

Само за периода юли-август, 2018г. са проведени 17 изпита: за ниво и за гражданство /колкото предходната година за същия период/. През юни, 2018г. беше проведен и ежегодният изпит по български език в ИМХА- Солун, на който се явиха 15 кандидати. През същия месец се проведоха и изпитни сесии на ученици от чужди училища в София /Френски лицей и Британски колеж/- общо 26 ученици.

В МШБЕК за летния период, 2018г. са се обучавали 21 души /17 за лятото на предходната година /. За уч. 2018/2019г. в МШБЕК към 1.05. са се обучавали 92 души.

Освен текущата учебна дейност, свързана с обучение на чуждестранни студенти и курсисти в КБЕСОЧ и с провеждане на изпити беше извършена и сериозна извънаудиторна дейност:

-бяха създадени и приети 58 учебни програми както за езикова, така и за специализирана подготовка на чужденци;

- беше обсъдена процедура за провеждане на онлайн и дистанционнитеизпити по български език като чужд и участието на щатните преподаватели в тях ;

-бяха обсъдени уроци от учебник по български език за рускоезични студенти с автори доц. д-р Ирина Платонова и доц. д-р Йовка Дапчева;

- актуализира се демо вариантът на теста за ниво А2;

- продължава работата по попълване на банката от тестови задачи по български език. С оглед подготовката на колегите за тази дейност ръководителят на Тестовия център доц. Л.Кирова състави:

- уводни бележки в тестологията

- характеристика на стандартизиран тест

- инструкция за разработване на задачи за тестовата банка

- спецификации на задачи за тестовата банка (комплексно описание на видовете задачи).

Акцент в работата на катедрата през настоящата учебна година е подготовката на одита на сертификационните тестове по български език за нивата В1 и В2. Към момента вече е готова по-голямата част от одитния доклад, който съдържа следните елементи:

* описание на теоретичния конструкт- д-р М. Андонян и доц. Л. Кирова
* описание на фазите на тестовия цикъл-доц. М. Велева
* анализ на безпристрастността на изпита- ст. преп. В. Димитрова
* подбор на мостри за оценяване на писмената и устната продукция- доц. Г. Молхова и доц. М. Велева
* ръководство за оценители и процедури за оценяване- д-р М. Андонян

и мн. други.

Във връзка с подготовката на преподавателите по тестирането на знанията бяха проведени няколко обучения и семинари, 1 от които извън територията на ДЕО- в Добринище, организира се и провеждането на заседания на експертния съвет по параметрите на предстоящия одит.

В МШБЕК продължи работата по верификацията на диагностичните тестове, по изработване на контролни и финални тестове, както и по подбор и адаптиране на текстове за работа с курсистите.

За радост, все повече нараства интересът към сертификата по български език на ДЕО от българските училища зад граница. Изпитът ни е включен в програмата Печат за двуезичност вече в 11 американски щата. За отчетния период бяха проведени изпитни сесии с ученици от Чикаго, Вашингтон и Бостън. За периода юни, 2018-май, 2019г. сертификата на ДЕО са получили общо 69 ученици от САЩ, Гърция и Кипър /със сесията на 11- 12.05./

Изобщо, за последните 2 години работата с българските училища зад граница се превръща във все по-сериозен акцент в нашата дейност. За отчетния период в тази насока беше направено следното:

* Семинари с учители от неделните ни училища в Северна Гърция, Будапеща, Виена и Одрин;
* Обучителен семинар за 40 учители по български език от българските неделни училища, проведен през юли, 2018г.;
* Участие в конференциите на АБУЧ в Малага, Франкфурт на Майн и Ларнака;
* Създаване на електронни обучителни материали по български език /А1 и А2/ за ученици от БНУ;
* Предстои издаване на учебник по български език като втори от колектив на ДЕО. Учебникът е предназначен за учениците от 1, 2 и 5 кл. от училищата ни зад граница.

 В предходния си отчетен доклад бях заявила намерение ДЕО да разшири територията за набиране на чуждестранни студенти с цел повишаване на приходите на институцията ни. Ето защо в отчетната година бяха положени сериозни усилия за набиране на студенти от някои страни извън традиционните Гърция, Турция и Кипър. През юни, 2018г. в Кайро, Египет бяха организирани срещи с най-големите египетски образователни агенции. На тези срещи се представиха възможностите за следване на египетски граждани в България и в частност, условията, които ДЕО предоставя в подготвителната година на чуждестранните студенти. Тази инициатива беше подкрепена и от българското посолство в Египет, което изрази готовност да оказва и в бъдеще необходимата помощ. В резултат само на няколкодневното ни присъствие в Кайро в момента в ДЕО се обучават 2 египетски студенти.

Лично инициирах кореспонденция с български посолства от няколко африкански и азиатски страни. За съжаление, в по-голямата част от случаите не получих особено окуражителен отговор на намерението за провеждане на рекламна кампания за набиране на бъдещи студенти в България.

Категорична обаче беше подкрепата на посланика ни в Нигерия, който оказа ценно съдействие за осъществяване на необходимите контакти. Започна процес на активна и доста често напрегната онлайн връзка с представители на образователни институции в Нигерия. Тъй като следях отблизо този процес, мога да ви уверя, че усилията на колегите от ДЕО бяха наистина огромни. След преодоляване на редица трудности вече в ДЕО се обучават 2 нигерийски студенти, привлечени в резултат на онлайн комуникацията и мисля, че това са най-трудно привлечените чуждестранни студенти за последните години. Надявам се, че след напрегнатото начало процесът с привличане на бъдещи студенти от Нигерия ще се облекчи.

За отчетния период наред онлайн рекламата на обучение в България беше организирано и участие в няколко рекламни изложения на образованието през 2019г.: хотел „Рамада“-София, в Истанбул, в Одрин и в Лимасол.

За първи път таксите за щандовете на тези изложения бяха поети от общите разходи на СУ. Този въпрос многократно е поставян пред предишните ръководства на Университета, но едва сега стана факт. Надявам се тази положителна промяна да се превърне в устойчива практика.

Дълбоко се надявам, че участието ни в посочените образователни изложения ще има положителен ефект върху броя на студентите ни през следващата учебна година.

 **Български курсисти**

**Основна задача** за отчетния период беше популяризирането на курсовете по чужди езици. За тази цел беше направено следното:

* Провеждане на Деня на отворените врати през септември, 2018г. и през март, 2019г.
* Онлайн и билборд реклама за периода май- декември, 2018г.
* Сключване на договор с фирма за оптимизиране на сайта ни, като крайната цел е курсовете ни по чужди езици да се появяват на първа страница в Гугъл. Надявам се ефектът да се прояви за курсовете през септември.
* Участие в изложението на образованието в НДК- април, 2019г. с активното участие на ръководителя на ЦИЧЕ и инспекторите от отдел „Уч. дейност“.

Доста усилия бяха положени и за оптимизиране на учебната дейност. За отчетния период в ЦИЧЕ беше направено следното:

* въведен беше онлайн тест за определяне на ниво по френски език (към днешна дата предлагаме онлайн тест за определяне на ниво по английски, немски, испански и френски);
* беше създадена учебно-методическа структура към ЦИЧЕ – Чуждоезикова школа за ученици (ЧШУ) с цел по-добра организация и по-ефективно провеждане на учебния процес; във връзка с новата структура бяха актуализирани съществуващите учебни програми и създадени нови такива, както и необходимите за учебната дейност тестове за проверка на знанията;
* от януари 2019 се организира обучение по руски език за ученици, като за нуждите му беше избрана подходяща учебна система и бяха изготвени учебна програма и финален изпит;
* осъвременена беше учебната система по португалски език;
* бяха оптимизирани предлаганите курсове за възрастни, като от графика отпаднаха някои видове курсове, поради слаб интерес към тях;

Продължава:

* дистанционното обучение по английски език, като се увеличава интересът към него спрямо предишната година;
* все по-засилен интерес към индивидуалното обучение по предлаганите от ЦИЧЕ езици;

Предстои до края на месец май да бъдат изготвени нови варианти на финални тестове по английски, немски и гръцки език за различните нива, както и допълнителни материали към електронните ресурси по отделните езици.

По справка от УО за уч. 2018/2019г. към 1.05. в ДЕО са се обучавали 942 курсисти /намаление с 60 души спрямо миналата уч. година/.

 Изключително радостна е тенденцията за увеличаване броя на учениците в курсовете на ЧШУ. В курсовете по английски език за ученици за уч. 2018/2019г. са се обучавали 117 ученици / 47 за миналата уч. година/; в курсовете по немски език- 35 /за миналата година -13/ ; в курса по руски за ученици- 3 души.

На сертификатни изпити по чужди езици за тази учебна година са се явили 39 души.

В *курсовете за кандидат-студенти и ученици* през уч. 2018/2019г. са участвали 52 души / за миналата година-30/.

 В *компютърните курсове* са се обучавали само 2 души / миналата година-18/.

 **II. НАУЧНОИЗСЛЕДОВАТЕЛСКА ДЕЙНОСТ**

За радост, в КБЕСОЧ вече има двама професори. Надяваме се скоро в ЦИЧЕ да има и един нов доктор.

От преподаватели в ДЕО за отчетния период са публикувани 28 статии в престижни български и чужди издания, от които 7 публикации, реферирани в Scopus и Web of Science.

Изнесени са 10 доклада на национални и международни конференции, издадено е 1 учебно помагало.

Работи се по 5 научни проекта с участието на доц. Е.Бенова и гл.ас. д-р Д. Апостолова.

В КБЕСОЧ беше проведена вътрешна защита на дисертационните трудове на докторантите на самостоятелна подготовка Рени Радкова и Таня Пощова, както и на дисертационния труд на гл. ас. д-р Ана Ангелова.

Работи се по актуализиране на информацията в електронната система на СУ „Авторите“. Координаторът от ДЕО д-р Росен Стоичков оказва сериозна подкрепа на колегите по въвеждане на информацията за научната дейност на хабилитираните лица в НАЦИД.

1. **МАТЕРИАЛНА БАЗА**

 **Общежитие**

Към 1.05.2019г. в общежитието са настанени 119 души. Анализът показва, че това е и средният брой живущи на месец за последната година. Отбелязва се намаление с около 20 души месечно в сравнение с периода май, 2017- май, 2018г. Вероятно това е свързано и с доста удължения срок на ремонта. Продължават усилията ни за популяризиране на възможностите за ползване на общежитието чрез постоянна кореспонденция с факултети на СУ, както и с други университети. Предстои обсъждане и приемане на решение за настаняване и на външни лица след одобрение от комисията по настаняване. Това, надявам се, също ще се отрази положително върху финансовите постъпления.

Приключва ремонтът на 70 стаи, финансиран от общите разходи на СУ. Работи се и по освежаване на общите части: коридори и стълбище. Подобрените условия в общежитието са сериозно основание да очакваме привличане на повече наематели.

За отчетния период беше подновено обзавеждането на учебни стаи с единични учебни маси и столове. Бяха закупени 200 нови стола и 90 маси. Учебните стаи са оборудвани и с 11 нови аудио уредби.

С решение на АС на СУ беше създадена Академия за деца с цел провеждане на обучения на деца на преподаватели и служители на Университета. За основна база на тези дейности е определена къщата в двора на ДЕО. До началото на новата учебна година се предвижда цялостно реновиране на тази сграда със средства от бюджета на СУ.

Вчера беше проведен търг за отдаване под наем на кафенето в двора на ДЕО и вече има избран наемател.

Предстои отдаването под наем на спортната зала.

1. **ФИНАНСОВО СЪСТОЯНИЕ**

За съжаление, все още не е готов финансовият отчет на СУ за 2018г. По предварителни данни от нашата счетоводителка приходите на ДЕО за 2018г. са около 1 540 000 лв., а разходите- около 1 433 000 лв. Това прави финансов резултат около + 107 000 лв. Отчисленията към СУ ще бъдат около 190 000 лв. Така че финансовият резултат за 2018г. се очертава – 80 000 лв. Като имаме предвид, че към 31.12.2017г. финансовата наличност на ДЕО беше 406 886 лв., можем да направим извода, че към 31.12.2018г. финансовата наличност на ДЕО ще бъде около 320 000 лв.

За периода 1.01.2019г. до 30.04.2019 г. финансовото състояние на ДЕО е следното.

Приходи- 670 165 лв.

Разходи - 613 984 лв.- в тази сума са включени отчисленията за СУ в размер на 95 550 лв.Така остатъкът е в размер на 56 181 лв. Ако се вземат предвид и все още неотчетените разходи в размер на около 30 000 лв. за топлофикация, вода и ток, реалният финансов резултат на ДЕО за периода 1.01.- 30.04. 2019г. е 26 181 лв.

Въпреки трудностите и усилията, които трябва да полагаме за осигуряване на финансовата стабилност на департамента, и тази година бяха направени положителни стъпки за колектива :

-увеличено беше трудовото възнаграждение на научно-преподавателския състав;

- продължи изплащането на командировки за участие в научни форуми;

- и тази година се раздадоха ваучери за храна;

-ще продължи изплащането на допълнителни възнаграждения на колегите, навършили 60-годишна възраст, съгласно КТД.

 Уважаеми колеги,

 Използвам случая да ви поздравя с наближаващия наш професионален празник- 24 май и да пожелая на всички здраве, лично и професионално удовлетворение и повече победи на духа.